CELEX: 
Language: mt
Date: 2019-07-29 00:00:00
Title: DEĊIŻJONI TA’ IMPLIMENTAZZJONI TAL-KUMMISSJONI (UE) .../... dwar ir-rikonoxximent tal-qafas legali u superviżorju tal-Ġappun bħala ekwivalenti għar-rekwiżiti tar-Regolament (KE) Nru 1060/2009 tal-Parlament Ewropew u tal-Kunsill dwar aġenziji li jiggradaw il-kreditu

DEĊIŻJONI TA’ IMPLIMENTAZZJONI TAL-KUMMISSJONI (UE) .../...
            
            
               ta’ 29.7.2019
            
            
               dwar ir-rikonoxximent tal-qafas legali u superviżorju tal-Ġappun bħala ekwivalenti għar-rekwiżiti tar-Regolament (KE) Nru 1060/2009 tal-Parlament Ewropew u tal-Kunsill dwar aġenziji li jiggradaw il-kreditu 
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (KE) Nru 1060/2009 tal-Parlament Ewropew u tal-Kunsill dwar aġenziji li jiggradaw il-kreditu
                  1
               , u b’mod partikolari l-Artikolu 5(6) tiegħu,
            
            
               Billi:
            
            
               (1)L-Artikolu 5(6) tar-Regolament (KE) Nru 1060/2009 jagħti s-setgħa lill-Kummissjoni biex tadotta deċiżjoni dwar l-ekwivalenza, fejn il-qafas legali u superviżorju ta’ pajjiż terz jiżgura li l-aġenziji ta’ gradazzjoni tal-kreditu (“CRAs”) awtorizzati jew irreġistrati f’dak il-pajjiż terz jikkonformaw ma’ rekwiżiti legalment vinkolanti stabbiliti f’dak ir-Regolament u li huma soġġetti għal superviżjoni u infurzar effettivi f’dak il-pajjiż terz. 
            
            
               (2)L-għan ta’ din id-deċiżjoni dwar l-ekwivalenza huwa li jippermetti CRAs mill-Ġappun, sakemm mhumiex sistematikament importanti għall-istabbiltà jew l-integrità finanzjarja tas-swieq finanzjarji ta’ Stat Membru jew ieħor, li japplikaw għaċ-ċertifikazzjoni mal-Awtorità Ewropea tat-Titoli u s-Swieq (“ESMA”). Din id-deċiżjoni dwar l-ekwivalenza toffri l-possibbiltà għall-ESMA li tevalwa dawk is-CRAs każ każ u li tagħti eżenzjoni minn xi wħud mir-rekwiżiti organizzazzjonali għas-CRAs attivi fl-Unjoni Ewropea, inkluż ir-rekwiżit ta’ preżenza fiżika fl-Unjoni Ewropea.
            
            
               (3)Sabiex il-qafas superviżorju u legali ta’ pajjiż terz jitqies ekwivalenti għandu jissodisfa mill-inqas it-tliet kundizzjonijiet stabbiliti fl-Artikolu 5(6) tar-Regolament (KE) Nru 1060/2009. 
            
            
               (4)Fit-28 ta’ Settembru 2010, il-Kummissjoni adottat id-Deċiżjoni 2010/578/UE
                  2
               , filwaqt li tosserva dawn it-tliet kundizzjonijiet huma ssodisfati u tqis il-qafas superviżorju legali Ġappuniż għas-CRAs bħala ekwivalenti għar-rekwiżiti tar-Regolament (KE) Nru 1060/2009 fis-seħħ f’dak iż-żmien.
            
            
               (5)Skont l-ewwel kundizzjoni stabbilita fl-Artikolu 5(6) tar-Regolament (KE) Nru 1060/2009, CRAs f’pajjiż terz iridu jkunu soġġetti għal awtorizzazzjoni jew reġistrazzjoni u jridu jkunu soġġetti wkoll għal superviżjoni u infurzar effettivi fuq bażi kontinwa. Il-qafas legali u superviżorju tal-Ġappun jirrikjedi li CRA tiġi rreġistrata mal-Aġenzija tas-Servizzi Finanzjarji tal-Ġappun (“JFSA”) biex il-gradazzjonijiet tal-kreditu tagħha jintużaw għal skopijiet regolatorji fil-Ġappun. Il-JFSA timponi obbligi legalment vinkolanti fuq is-CRAs u tissorvelja s-CRAs fuq bażi kontinwa. Il-JFSA għandha firxa wiesgħa u komprensiva ta’ setgħat u tista’ tieħu għadd ta’ miżuri, inklużi sanzjonijiet, kontra CRAs għall-ksur tad-dispożizzjonijiet tal-Att dwar l-Istrumenti Finanzjarji u l-Kambju relatati mar-Regolament tal-Aġenziji tal-Klassifikazzjoni tal-Kreditu.
            
            
               (6)Skont it-tieni kundizzjoni stabbilita fl-Artikolu 5(6) tar-Regolament (KE) Nru 1060/2009, CRAs f’pajjiż terz iridu jkunu soġġetti għal regoli legalment vinkolanti li huma ekwivalenti għal dawk stabbiliti fl-Artikoli 6 sa 12 tar-Regolament (KE) Nru 1060/2009 u l-Anness I ta’ dak ir-Regolament. Il-qafas legali u superviżorju tal-Ġappun huwa bbażat fuq id-dmir ta’ bona fede. CRA għandha tistabbilixxi sistemi ta’ kontroll operazzjonali għall-prestazzjoni ġusta u xierqa tan-negozju tal-gradazzjoni tal-kreditu permezz ta’ għadd kbir ta’ rekwiżiti dettaljati u preskrittivi, dispożizzjonijiet estensivi fir-rigward tal-evitar, il-ġestjoni u d-divulgazzjoni ta’ kunflitti ta’ interess, u d-dmir li tiġi rreġistrata u divulgata informazzjoni kemm lill-JFSA kif ukoll lill-pubbliku. Il-qafas legali u superviżorju tal-Ġappun huwa kkunsidrat bħala ekwivalenti għar-Regolament (KE) Nru 1060/2009 fir-rigward tal-ġestjoni tal-kunflitti ta’ interess, ir-rekwiżiti organizzazzjonali, is-salvagwardji biex tiġi żgurata l-kwalità tal-gradazzjonijiet u tal-metodoloġiji tal-gradazzjonijiet, l-obbligu li jiġu divulgati l-gradazzjonijiet tal-kreditu u l-obbligu għad-divulgazzjoni ġenerali u perjodika tal-attivitajiet ta’ gradazzjoni tal-kreditu. Għalhekk, il-qafas legali u superviżorju tal-Ġappun jipprevedi protezzjoni ekwivalenti f’termini ta’ integrità, trasparenza, governanza tajba tas-CRAs u affidabbiltà tal-attivitajiet ta’ gradazzjoni tal-kreditu.
            
            
               (7)Skont it-tielet kundizzjoni stabbilita fl-Artikolu 5(6) tar-Regolament (KE) Nru 1060/2009, ir-reġim regolatorju f’pajjiż terz irid jipprevjeni l-indħil mill-awtoritajiet superviżorji u awtoritajiet pubbliċi oħra ta’ dak il-pajjiż terz fil-kontenut u fil-metodoloġiji tal-gradazzjonijiet tal-kreditu. F’dan ir-rigward, il-JFSA hija projbita bil-liġi milli tindaħal fis-sustanza tal-gradazzjonijiet tal-kreditu u fil-metodoloġiji tal-gradazzjoni tal-kreditu. 
            
            
               (8)Il-qafas legali u superviżorju Ġappuniż għadu jissodisfa t-tliet kundizzjonijiet stabbiliti oriġinarjament fl-Artikolu 5(6) tar-Regolament (KE) Nru 1060/2009. Madankollu, ir-Regolament (UE) Nru 462/2013 tal-Parlament Ewropew u tal-Kunsill
                  3
                introduċa rekwiżiti addizzjonali għas-CRAs irreġistrati fl-Unjoni li jagħmlu r-reġim legali u superviżorju għal dawk is-CRAs aktar strett. Dawn ir-rekwiżiti addizzjonali jinkludu regoli dwar prospetti ta’ gradazzjoni, ġestjoni tal-kunflitti ta’ interess, rekwiżiti ta’ kunfidenzjalità, kwalità tal-metodoloġiji ta’ gradazzjoni, u l-preżentazzjoni u d-divulgazzjoni ta’ gradazzjonijiet tal-kreditu. 
            
            
               (9)F’konformità mal-punt (1)(b) tat-tieni paragrafu tal-Artikolu 2 tar-Regolament (UE) Nru 462/2013, ir-rekwiżiti addizzjonali japplikaw għall-finijiet tal-valutazzjoni tal-ekwivalenza ta’ oqfsa legali u superviżorji ta’ pajjiżi terzi mill-1 ta’ Ġunju 2018.
            
            
               (10)F’dan l-isfond, fit-13 ta’ Lulju 2017 il-Kummissjoni talbet parir lill-ESMA dwar l-ekwivalenza tal-qafas legali u superviżorju tal-Ġappun, fost oħrajn, ma’ dawn ir-rekwiżiti addizzjonali introdotti mir-Regolament (UE) Nru 462/2013 u l-ġudizzju tiegħu dwar l-importanza materjali ta’ kwalunkwe differenza.
            
            
               (11)Fil-parir tekniku tagħha ppubblikat fit-17 ta’ Novembru 2017, l-ESMA indikat li l-qafas legali u superviżorju tal-Ġappun fir-rigward tas-CRAs jinkludi dispożizzjonijiet suffiċjenti li jissodisfaw ir-rekwiżiti addizzjonali introdotti bir-Regolament (UE) Nru 462/2013.
            
         
         
            
               (12)Fl-Artikolu 3(1)w ir-Regolament (UE) Nru 462/2013 jintroduċi definizzjoni ta’ prospettiva ta’ gradazzjoni u r-Regolament (KE) Nru 1060/2009 issa jestendi ċerti rekwiżiti applikabbli għall-gradazzjonijiet tal-kreditu lill-prospetti ta’ gradazzjoni. Il-qafas legali u superviżorju tal-Ġappun jirrikonoxxi sostantivament l-prospettivi ta’ gradazzjoni. Iqis li prospettiva ta’ gradazzjoni hija parti mill-gradazzjoni ta’ kreditu u tagħti s-setgħa lill-JFSA biex timmonitorja l-adegwatezza tal-prospetti ta’ gradazzjoni flimkien mal-gradazzjonijiet tal-kreditu assoċjati magħhom.
            
            
               (13)Bil-ħsieb li tissaħħaħ il-perċezzjoni tal-indipendenza tal-aġenziji tal-gradazzjoni tal-kreditu vis-à-vis l-entitajiet iggradati, ir-Regolament (UE) Nru 462/2013 jestendi fl-Artikolu 6(4), 6a u 6b tar-Regolament (KE) Nru 1060/2009 ir-regoli dwar il-kunflitti ta’ interess għal dawk ikkawżati mill-azzjonisti jew membri li għandhom pożizzjoni sinifikanti fis-CRA. Il-qafas legali u superviżorju Ġappuniż jesiġi li s-CRAs jistabbilixxu miżuri biex jiżguraw li s-CRA ma tagħmilx ħsara lill-interessi tal-investituri fil-proċess ta’ determinazzjoni ta’ gradazzjoni tal-kreditu, b’mod partikolari meta entità gradata jkollha 5 % jew aktar tal-ishma fil-CRA. Barra minn hekk, CRA hija pprojbita milli twettaq gradazzjoni għalkollox jekk is-CRA għandha interess fl-entità gradata. 
            
            
               (14)Ir-Regolament (UE) Nru 462/2013 jintroduċi dispożizzjonijiet ġodda biex jiżgura li informazzjoni kunfidenzjali tintuża biss għal skopijiet relatati ma’ attivitajiet ta’ gradazzjoni ta’ kreditu u tkun protetta minn frodi, serq jew użu ħażin. Għal dak il-għan, l-Artikolu 10 (2a) tar-Regolament (KE) Nru 1060/2009 jeħtieġ li s-CRAs jittrattaw il-gradazzjonijiet tal-kreditu, il-prospetti ta’ gradazzjoni u l-informazzjoni kollha relatata magħhom bħala informazzjoni privileġġjata sal-punt tad-divulgazzjoni. Il-qafas legali u superviżorju Ġappuniż jistabbilixxi rekwiżiti dettaljati dwar il-passi li s-CRAs għandhom jieħdu biex jipproteġu l-informazzjoni kunfidenzjali li għandha x’taqsam mal-emittenti. Għaldaqstant hemm qafas kredibbli fis-seħħ li jipproteġi kontra l-użu ħażin ta’ informazzjoni kunfidenzjali.
            
            
               (15)Ir-Regolament (UE) Nru 462/2013 għandu l-għan li jżid il-livell ta’ trasparenza u kwalità tal-metodoloġiji ta’ gradazzjoni. Fl-Anness I, Taqsima D, Sottotaqsima I paragrafu 3 tar-Regolament (KE) Nru 1060/2009 jintroduċi obbligu biex is-CRAs jipprovdu lill-entità gradata bl-opportunità li tindika kwalunkwe żball fattwali possibbli qabel il-pubblikazzjoni tal-gradazzjoni tal-kreditu jew il-prospetti ta’ gradazzjoni. Il-qafas legali u superviżorju tal-Ġappun jirrikjedi li s-CRAs jistabbilixxu politika ta’ gradazzjoni li tistabbilixxi l-metodoloġija għad-determinazzjoni u d-divulgazzjoni tal-gradazzjonijiet tal-kreditu tagħha. Jenħtieġ li l-politika ta’ gradazzjoni tipprovdi linji gwida u metodi biex entità gradata tkun tista’ tivverifika jekk hemmx rappreżentazzjoni żbaljata fattwali fil-gradazzjoni ta’ kreditu qabel il-pubblikazzjoni tagħha u biex tesprimi l-opinjonijiet tagħha dwar il-gradazzjoni ta’ kreditu f’ammont ta’ żmien raġonevoli.
            
            
               (16)Ir-Regolament (UE) Nru 462/2013 jintroduċi salvagwardji fl-Artikolu 8 (5a), (6) aa u ab u (7) tar-Regolament (KE) Nru 1060/2009 biex jiżgura li kwalunkwe modifika fil-metodoloġiji tal-gradazzjoni ma tirriżultax f’metodoloġiji inqas rigorużi. B’mod simili, il-qafas legali u superviżorju tal-Ġappun jirrikjedi li s-CRA jkollha miżuri biex tiżgura li l-informazzjoni użata fid-determinazzjoni tal-gradazzjoni tal-kreditu tkun ta’ kwalità suffiċjenti u li l-metodoloġiji tal-gradazzjoni jkunu rigorużi u sistematiċi.
            
            
               (17)Ir-Regolament (UE) Nru 462/2013 isaħħaħ ir-rekwiżiti dwar il-preżentazzjoni u d-divulgazzjoni tal-gradazzjonijiet tal-kreditu. F’konformità mal-Artikolu 8(2) u l-Anness I, it-Taqsima D, is-Sottotaqsima I il-paragrafu 2a tar-Regolament (KE) Nru 1060/2009, CRA għandha takkumpanja d-divulgazzjoni ta’ metodoloġiji, mudelli u suppożizzjonijiet ewlenin ta’ gradazzjoni bi gwida ċara u li tinftiehem faċilment, li tispjega kwalunkwe suppożizzjoni, il-parametri, il-limiti u kwalunkwe inċertezza dwar il-mudelli u l-metodoloġiji ta’ gradazzjoni użati fil-proċess tal-gradazzjonijiet tal-kreditu. Il-qafas legali u superviżorju Ġappuniż jinkludi rekwiżiti li jiżguraw li s-CRAs jipprovdu gwida suffiċjenti biex l-utenti tal-gradazzjonijiet tal-kreditu jkunu jistgħu jifhmuhom. Barra minn hekk, hemm rekwiżiti li jiżguraw li s-CRAs iżommu l-preċiżjoni tad-divulgazzjonijiet tagħhom lill-partijiet interessati.
            
            
               (18)Bil-għan li tissaħħaħ il-kompetizzjoni u jiġi limitat l-ambitu għal kunflitti ta’ interess fis-settur tas-CRA, ir-Regolament (UE) Nru 462/2013 jintroduċi rekwiżit fl-Anness I, it-Taqsima E, is-Sottotaqsima II tar-Regolament (KE) Nru 1060/2009 li jenħtieġ li t-tariffi imposti mis-CRAs għal gradazzjonijiet tal-kreditu u servizzi anċillari jkunu nondiskriminatorji u bbażati fuq kostijiet attwali. Dan jirrikjedi lis-CRAs jiddivulgaw ċerta informazzjoni finanzjarja. Fir-rigward tal-protezzjoni tal-klijenti tas-CRAs u r-rekwiżit li t-tariffi jkunu bbażati fuq il-kost u nondiskriminatorji, il-qafas legali u superviżorju tal-Ġappun fih rekwiżiti simili biex jiġi żgurat li s-CRAs iwettqu n-negozju tagħhom b’mod ġust u preċiż. Jirrikjedi li, f’kull sena ta’ negozju, is-CRAs jippreparaw rapport tan-negozju għas-superviżur li jkun fih l-ismijiet tal-ewwel għoxrin klijent u t-tariffi mħallsa minn kull wieħed minnhom matul is-sena fiskali u jagħti s-setgħa lis-superviżur li jitlob informazzjoni rilevanti dwar il-politiki tal-ipprezzar tagħhom u tariffi speċifiċi għall-ħlas.
            
            
               (19)Il-prinċipju ta’ proporzjonalità u approċċ ibbażat fuq ir-riskju jiggwidaw lill-Kummissjoni fil-valutazzjoni ta’ reġim regolatorju ta’ pajjiż terz. Fid-dawl tal-fatturi eżaminati, il-qafas legali u superviżorju tal-Ġappun għas-CRAs jissodisfa l-kundizzjonijiet stabbiliti fit-tieni subparagrafu tal-Artikolu 5(6) tar-Regolament (KE) Nru 1060/2009 u jenħtieġ li jibqa’ jitqies bħala ekwivalenti għall-qafas legali u superviżorju stabbilit minn dak ir-Regolament.
            
            
               (20)Għal raġunijiet ta’ ċertezza tad-dritt, jenħtieġ li tiġi adottata Deċiżjoni ta’ Implimentazzjoni ġdida u li d-Deċiżjoni 2010/578/UE għalhekk titħassar.
            
            
               (21)Jenħtieġ li l-Kummissjoni, assistita mill-ESMA, tkompli timmonitorja fuq bażi regolari, l-evoluzzjoni tal-arranġamenti legali u superviżorji applikabbli għas-CRAs, l-iżviluppi tas-suq u l-effettività tal-kooperazzjoni superviżorja fir-rigward tal-monitoraġġ u l-infurzar fil-Ġappun biex tiġi żgurata l-konformità kontinwa.
            
            
               (22)Il-miżuri previsti f’din id-Deċiżjoni huma konformi mal-opinjoni tal-Kumitat Ewropew tat-Titoli,
            
            
               ADOTTAT DIN ID-DEĊIŻJONI: 
            
            
               Artikolu 1
            
            
               Għall-fini tal-Artikolu 5 tar-Regolament (KE) Nru 1060/2009, il-qafas legali u superviżorju tal-Ġappun għall-aġenziji tal-gradazzjoni tal-kreditu għandu jitqies bħala ekwivalenti għar-rekwiżiti tar-Regolament (KE) Nru 1060/2009.
            
            
               Artikolu 2
            
            
               Id-Deċiżjoni 2010/578/UE titħassar.
            
            
               Artikolu 3
            
            
               Din id-Deċiżjoni għandha tidħol fis-seħħ fit-tielet jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Magħmul fi Brussell, 29.7.2019
            
            
               
                     Għall-Kummissjoni
               
            
         
         
            
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 302, 17.11.2009, p. 1.
               
               
                  
                     (2)
                  
                        Id-Deċiżjoni tal-Kummissjoni 2010/578/UE tat-28 ta’ Settembru 2010 dwar ir-rikonoxximent tal-qafas legali u superviżorju tal-Ġappun bħala ekwivalenti għall-ħtiġijiet tar-Regolament (KE) Nru 1060/2009 tal-Parlament Ewropew u tal-Kunsill dwar aġenziji li jiggradaw il-kreditu (ĠU L 254, 29.9.2010, p. 46).
               
               
                  
                     (3)
                  
                        Ir-Regolament (UE) Nru 462/2013 tal-Parlament Ewropew u tal-Kunsill tal-21 ta’ Mejju 2013 li jemenda r-Regolament (KE) Nru 1060/2009 dwar aġenziji li jiggradaw il-kreditu (ĠU L 146, 31.5.2013, p. 1).